ফের দিল্লিতে বোমাতঙ্ক! এবার হামলাকারীদের টার্গেটে কোন কোন জায়গা?

ওয়েব ডেস্ক: ফের দিল্লিতে বোমা হামলার (Bomb Threat) হুমকি। এবার হামলাকারীদের টার্গেটে মুখ্যমন্ত্রীর কার্যালয় ও মৌলানা আজাদ মেডিক্যাল কলেজ। মঙ্গলবার এই দুটি জায়গা বোমা মেরে উড়িয়ে দেওয়ার হুমকি ইমেল (Bomb Threat Email) এল। তড়িঘড়ি দুটি জায়গায় পৌঁছয় পুলিশ, বম্ব স্কোয়াড ও দমকল বাহিনী। ঘটনাস্থলে বোমা শনাক্তকারী ও নিষ্ক্রিয়কারী দল তল্লাশি চালাচ্ছে। তবে শুধু ইমেল নয়। ফোনেও হুমকি দেওয়া হয়েছে দমকল আধিকারিকদের।

পুলিশ সূত্রে জানা গিয়েছে, মঙ্গলবার মুখ্যমন্ত্রীর কার্যালয় ও মৌলানা আজাদ মেডিক্যাল কলেজে (CM Secretariat and Maulana Azad Medical College) বোমা হামলার হুমকি পেয়েই ঘটনাস্থলে ছুটে যায় পুলিশ। দুটি জায়গাতেই পৌঁছে যায় বোমা শনাক্তকারী ও নিষ্ক্রিয়কারী দল। দিল্লির অতিরিক্ত ডিপুটি কমিশনার অফ পুলিশ, কমলা মার্কেট থানা এলাকার এসিপি ও আইপি এস্টেট থানার আধিকারিকরা মুখ্যমন্ত্রীর কার্যালয়ে তল্লাশি তদারকি করেন। স্নিফার ডগ এবং প্রযুক্তিবিদদের একটি বিশেষ দল মুখ্যমন্ত্রীর কার্যালয়ে ঘুরে দেখেন।

আরও পড়ুন: দেশি পিস্তল নিয়ে খেলাধুলা! ট্রিগারে হাত পড়েই শেষ ছোট্ট শিশু

অন্যদিকে, আইপি এস্টেট থানার অতিরিক্ত ট্রাফিক অফিসার মৌলানা আজাদ মেডিক্যাল কলেজে তল্লাশি চালায়। পুলিশ দুটি জায়গাতেই সাধারণ মানুষের নিরাপত্তা ও সুরক্ষার কথা মাথায় রেখে প্রয়োজনীয় ব্যবস্থা নেয়।

দিল্লির ডেপুটি কমিশনার অফ পুলিশ জানিয়েছেন, আতঙ্কের কোনও কারণ নেই। কারা এই হুমকি বার্তা পাঠাল তা খতিয়ে দেখা হচ্ছে। প্রাথমিক অনুমান, আগেও এইরকম হুমকি দিয়ে ইমেল করা হয়েছিল। ওই দিনের ঘটনার সঙ্গে আজকের ইমেলটির মিল রয়েছে। এই মুহূর্তে সুরক্ষা বিধি মেনেই প্রবেশের অনুমতি দেওয়া হচ্ছে মানুষজনকে।

দেখুন অন্য খবর